  Анжелика Тихонова корреспондент Коронавирус вӧлмонэн валче южтолэзь шорын сиён-юонъёслы кулэяськон будӥз ке вал, али Удмуртиын со кулэсмыны кутскиз, сьӧдчабей кеньыр дунтэмаз. Сыӵе йылпумъянъёс улосвылысь гурт возёсъя но сиён-юонъя но промышленностья но вузкаронъя министерствоосын 23-30 южтолэзе ортчытэм чакланъёсъя лэсьтӥзы, ивортэ гурт возёсъя министерстволэн пресс-службаез. Сиён-юон поттӥсьёслэн складъёсазы но вузкаронниосын возиськись сиён-юонъёс куинь нуналысен одӥг толэзёзь тырмымон Берло арня ӵоже йӧллы, сезьы кеньырлы, чабей няньлы, вылӥ сортэн чабей пызьлэсь макаронъёслы, яблоклы шоро-куспо дунъёс огсыр возиськизы.  Картофка, ӟег нянь, сьӧдчабей кеньыр дунтэмазы.  Пусъём, берпуметӥезлы тужгес бадӟым дунэз 27-тӥ южтолэзе пусйизы – килограммез понна 69 манет. Со вакытэ ик курегпузлы, рис кеньырлы, тари кеньырлы дунъёс 2 процентозь йылӥзы на.  Удмуртиысь кивалтэтлэн тӧроезлэн воштӥсез - гурт возёсъя но сиён-юонъя министр Ольга Абрамова верамъя, элькунын вань кулэ луись сиён-юонъёс тырмыт. Кылсярысь, йӧллэсь вузъёс поттӥсьёслэн но вузкарисьёслэн складъёсазы 2 миллион 800 сюрс килограмм йӧл возиське (элькунамы улӥсьёслы нуналаз 1 миллион 100 сюрс килограмм кулэ), нянь но булкаос – 369 сюрс 800 килограмм (105 сюрс килограмм кулэ). Озьы ик складъёсын сӥль но сӥльлэсь вузъёс 2 миллион 800 килограмм мында. Кулэ луиз ке, сӥль поттӥсьёс ужпӧрзэс 30-50 процентлы будэтыны дась.  Министр Ольга Абрамова элькунмылэн агропром огъетын быгатонлыкез туж бадӟым, сиён-юонъя кышкыттэмлыкмы кунысь улосвылъёс пӧлын огез тужгес вылӥысез луэ шуыса пусйиз. Кылсярысь, йӧллы но йӧллэсь сиён-юонъёслы кулэяськонмес асьме предприятиос 150 процент палалы тырмыто, сӥльлы но сӥльлэсь вузъёслы – 111 процентлы, курегпузлы воксё но 206 процентлы. 2020-тӥ арын толшоре-тулыспалэ ужамлы йылпумъянъёсъя но агропредприятиосмы азинско шуыса адӟиське: сиён-юон поттон, 2019-тӥ арысь та вакытэн ик ӵошатыса, 107,7 процентлы будӥз. Ваньмыз сямен со вузъёс асьме сыръёлэсь лэсьтӥсько Ольга Абрамова, Удмуртиысь кивалтэтлэн тӧроезлэн воштӥсез - гурт возёсъя но сиён-юонъя министрТодэ вайытом, йӧл кыскон элькунамы ар кутсконысен 5,6 процентлы будӥз.  Тегъёс: Мерлык дунъёснотарифъёс Удмуртия коронавирус сиён-юонъёс гуртвозёсъяминистерство  